ნაპაიედლას სასახლე

ნაპაიედლას სასახლე () — კულტურული მემკვიდრეობის ძეგლი ჩეხეთის ქალაქ ნაპაიედლაში. ნაპაიედლას სასახლე 1764–1769 წლებში ბრნოელი არქიტექტორის ფრანტიშეკ ანტონინ გრიმის პროექტით ააგეს. ეს კულტურული მემკვიდრეობის ძეგლი დღეს კერძო საკუთრებაშია.
მასში ფუნქციონირებს სასტუმრო და სივრცე სხვადასხვა ღონისძიებების გასამართად. ნაპაიედლას სასახლე დახურულია დამთვალიერებელთათვის. 

აღწერა
ნაპაიედლას სასახლე ორფრთიანი U-ფორმის სამსართულიანი შენობაა. სასახლეში 50-ზე მეტი მისაღები ოთახია. ციხის ინტერიერში გამორჩეულია წრიული სარკისებური დარბაზი, რომელიც სტუმრების მისაღებ ან საცეკვაო დარბაზის ფუნქციას ასრულებდა. მნიშვნელოვანი სივრცეებია ჰოლანდიელი ოსტატების, ბაროკოს სტილის, დიდი სასადილო და სამლოცველო ოთახები. სასახლის გარშემო დაახლოებით 10 ჰექტარ ფართობზე გაშენებულია პარკი, რომელიც ფრანგული და ინგლისური სტილით არის შექმნილი. პარკში არის სათევზაო ტბორი, დგას იშვიათი სახეობის ხეები და მრავალი ქანდაკება. აგრეთვე გოლფის მოედანი, ჩოგბურთისა და ხელბურთის კორტები. სასახლის ამ უზარმაზარ ტერიტორიას აქვს ორი მთავარი კარიბჭე ჩრდილოეთით და სამხრეთით. აგრეთვე ორი მცირე კარიბჭე აღმოსავლეთითა და ჩრდილო-აღმოსავლეთით.

ისტორია
ნაპაიედლას სასახლე არქიტექტორ ფრანტიშეკ ანტონინ გრიმის პროექტითა და ხელმძღვანელობით ქვის ოსტატმა ანტონინ სლოვაჩეკმა ააგო. შენობა გვიანი ბაროკოს სტილის რეზიდენციაა და თავდაპირველად ნაპაიედლას მფლობელ დიდგვაროვან ანა მარია როტალისთვის აშენდა. 1886 წელს რეზიდენციის მახლობლად არისტიდეს ბალტაცმა დააარსა ინგლისური ცხენების ცხენთსაშენი მეურნეობა, რომელიც დღესაც ამ ტიპის ყველაზე მნიშვნელოვანი დაწესებულებაა ჩეხეთის რესპუბლიკაში.

1935 წელს ნაპაიედლას სასახლე კომპანია ბატიამ შეიძინა. იან ანტონინ ბატიას აქ სასწავლებლის გახსნა სურდა. მეორე მსოფლიო ომის დროს მესამე რაიხის მესვეურებმა კომპანიას სასახლე ჩამოართვეს და მასში ჰიტლერის ახალგაზრდული რაზმი იყო განთავსებული. ომის დასრულებამდე შენობის დატოვებამდე მათ სასახლე მნიშვნელოვნად დააზიანეს.

რესურსები ინტერნეტში

სქოლიო